ผู้ถือหุ้น PRM ไฟเขียวปันผล 0.25 บ. รับเงิน 26 พ.ค.นี้
ผู้ถือหุ้น PRM เคาะปันผล 0.25 บ./หุ้น ขึ้น XD วันที่ 3 พ.ค.66 รับเงิน 26 พ.ค.66 ฟากผู้บริหาร “วิริทธิ์พล จุไรสินธุ์” ปักหมุดรายได้ปีนี้โตเกิน 10% รับความต้องการใช้พลังงานเชื้อเพลิงภายในประเทศเพิ่มขึ้น
ผู้ถือหุ้น PRM ไฟเขียวปันผล 0.25 บ. รับเงิน 26 พ.ค.66 ฟากผู้บริหารปักหมุดรายได้ปีนี้โตเกิน 10% รับเศรษฐกิจฟื้น
27 เม.ย. 2566

นายวิริทธิ์พล จุไรสินธุ์ ผู้อำนวยการสายงานการเงินและบัญชี บริษัท พริมา มารีน จำกัด (มหาชน) หรือ PRM เปิดเผยว่า ที่ประชุมสามัญผู้ถือหุ้น ประจำปี 2566 มีมติอนุมัติผ่านทุกวาระ รวมทั้งวาระการจัดสรรกําไรสุทธิจากผลการดําเนินงานของบริษัทประจำปี 2565 และจ่ายเงินปันผลประจำปี 2565 ให้แก่ผู้ถือหุ้นในอัตราหุ้นละ 0.34 บาท คิดเป็นเงินปันผลจ่ายทั้งสิ้น 850,000,000 บาท โดยบริษัทได้จ่ายเงินปันผลระหว่างกาลให้แก่ผู้ถือหุ้นไปแล้วเมื่อวันที่ 9 ธันวาคม 2565 ในอัตราหุ้นละ 0.09 บาท คิดเป็น เงินปันผลจ่ายจำนวน 225,000,000 บาท
ดังนั้น บริษัทคงเหลือจ่ายเงินปันผลจากผลการดําเนินงานของบริษัทประจำปี 2565 ให้แก่ผู้ถือหุ้นในอัตราหุ้นละ 0.25 บาท โดยเป็นการจ่ายจากกําไรส่วนที่ไม่ได้รับการส่งเสริมการลงทุน (Non-BOI) ทั้งจำนวน คิดเป็นเงินปันผลจ่ายในครั้งนี้ทั้งสิ้น 625,000,000 บาท โดยบริษัทมีการจัดสรรกําไรไว้เพื่อเป็นทุนสํารองตามกฎหมายครบถ้วนแล้ว จำนวน 250,000,000 บาท
ทั้งนี้ บริษัทฯ กำหนดวันที่ไม่ได้รับสิทธิปันผล(XD) ในวันที่ 3 พฤษภาคม 2566 และกำหนดรายชื่อผู้ถือหุ้นที่มีสิทธิในการรับเงินปันผล (Record Date) ในวันที่ 8 พฤษภาคม 2566 และจ่ายเงินปันผลในวันที่ 26 พฤษภาคม 2566
“สำหรับแผนการดำเนินงานในปีนี้ บริษัทฯ มั่นใจว่าจะสามารถผลักดันรายได้เติบโตไม่ต่ำกว่า 10% จากสัญญาณภาพรวมเศรษฐกิจของประเทศที่มีแนวโน้มฟื้นตัว จากการเปิดประเทศเพื่อต้อนรับนักท่องเที่ยว ทำให้ความต้องการใช้พลังงานเชื้อเพลิงภายในประเทศเพิ่มสูงขึ้น นอกจากนี้ยังได้รับผลดีจากธุรกิจเรือขนส่งฯ ระหว่างประเทศที่จะรับรู้รายได้เต็มปีหลังจากที่เรือ VLCC ลำที่ 2 และ 3 ในกลุ่มนี้เริ่มทำงานในเดือนมิถุนายน และกันยายน 65 ตามลำดับ รวมถึงสภาวะเศรษฐกิจโลกที่เริ่มฟื้นตัวซึ่งเป็นปัจจัยเชิงบวกต่อการดำเนินงานของ PRM ในทุกกลุ่มธุรกิจ โดยบริษัทฯ มั่นใจว่าจะรักษาอัตราการเติบโตได้อย่างต่อเนื่อง” นายวิริทธิ์พล กล่าวในที่สุด